কথা ছিল, কলকাতা বিমানবন্দরের কোনও কফি শপে আড্ডা হবে। দুপুর ১২টায় কলকাতার মাটিতে অবতরণ করবেন ‘নারদনিউজ ডটকমে’র সিইও ম্যাথু স্যামুয়েল। তার ঠিক ১০ মিনিট আগেই অন্তর্দেশীয় টার্মিনালের ১বি গেটের সামনে হাজির পেশাদার। 
কিন্তু এ কী ! আগন্তুকের অপেক্ষায় সংবাদমাধ্যমের একাধিক ক্যামেরা হাজির ! পরিবেশ আড্ডার জন্য মোটেই অনুকূল নয়। বিপদ বুঝে সিইও-সাহেবকে ফোন করা গেল। আড্ডার ভাবনা যে ভেস্তে যেতে বসেছে, সে কথা জানানোর মরিয়া চেষ্টা। ম্যাথু ফোন না ধরায় রণে-বনে-বিমানবন্দরে সহায় হোয়াটসঅ্যাপ। মেসেজের পাশে ‘রাইট’চিহ্ন নীল হওয়ায় আশ্বস্ত হওয়া গেল। মেসেজ পড়েছেন তিনি। উত্তর এল কয়েক সেকেন্ডে— ‘ওকে’। তবে আশ্বাস দীর্ঘস্থায়ী হল না। ম্যানর রেড শার্ট আর ব্ল্যাক ট্রাউজার্স পরিহিত ম্যাথু টার্মিনাল থেকে বেরনোর সঙ্গে সঙ্গেই আড্ডাছুট। যাকে বলে ‘হাইজ্যাকড’!
দিনের শুরুতে অবশ্য আড্ডা ভেস্তে যাওয়ার কোনও লক্ষণ ছিল না। এয়ারপোর্ট ১ নম্বর গেটে অপেক্ষা করে করেও বাসের দেখা নেই। এদিকে মিনিটের কাঁটা প্যারেড করছে। অপেক্ষা সাঙ্গ করে হাঁটা পথে বিমানবন্দরের দিকে কিছুটা এগোতেই ধানবাদ-কলকাতা বিমানবন্দরগামী হ্যাচব্যাক পাশে এসে দাঁড়াল— ‘‘বিমানবন্দরটা কোন দিকে? আপনি কি ওই দিকেই যাচ্ছেন? তা হলে উঠে পড়ুন না !’’ এ সুযোগ ছাড়া যায় না ! কিন্তু সময়ে পৌঁছেও পূর্ব প্রতিশ্রুতিমতো আড্ডার সময় পাওয়া গেল না। 
সাতপাঁচ ভাবনার মধ্যেই মোবাইল বাজল। ওপারে অতি পরিচিত কণ্ঠস্বর, ‘‘সরি। বুঝতে পারিনি বিমানবন্দরে এত লোক থাকবে। হোটেলে চলে আসুন। ওখানেই আড্ডা হবে।’’ এজেসি বোস রোডের হোটেলে যখন পৌঁছনো গেল, ঘড়ির ঘণ্টার কাঁটা তখন ১-এর ঘরে।
বিলাসবহুল হোটেলের রেস্তরাঁ-লাগোয়া কাচের ঘর। বিমানবন্দর থেকে সংবাদমাধ্যমের ক্যামেরাগুলো যে আড্ডাকে নজরবন্দি করার পরিকল্পনা নিয়ে ধাওয়া করেছিল, তারা সেখানেও হাজির ! একমাসেরও বেশি সময় ধরে 
ফোনে-হোয়াটসঅ্যাপে আলাপ জমেছে ম্যাথুর সঙ্গে। তেমনই এক আলাপচারিতায় চা খাওয়ার আমন্ত্রণ এসেছিল। একদিন আগেও চায়ের আমন্ত্রণ সংকটজনক পরিস্থিতিতে চলে যাওয়ার মতো কোনও লক্ষণ ছিল না। নারদ-কাণ্ডের আগে বিধানসভা নির্বাচনে তৃণমূলের দ্বিতীয়বার ক্ষমতায় আসা যেমন নিঃসন্দেহ ছিল, তেমনই আর কী ! বাধ সাধল সাক্ষাৎকার-পর্ব। বুম, সংবাদমাধ্যমের প্রতিনিধিরা বদলাচ্ছে, কিন্তু আবহ বদলাচ্ছে না। একসময় সে সব সরিয়েই তাঁর সঙ্গে পেশাদারের কৌণিক দৃষ্টি বিনিময় হল। কাচের ঘরের এক কোণে রোদ্দুরের আভায় হেলান দিয়ে সাংবাদিক। অন্য প্রান্তে গোপন ক্যামেরা অভিযানের কান্ডারি। এরই মধ্যে দ্রুত লেপেল বদলে চলেছেন সাক্ষাৎকার নিতে আসা সংবাদমাধ্যমের প্রতিনিধিরা। চায়ের কাপ ঠায় পড়ে রয়েছে। চরিত্র আসছে-যাচ্ছে। সবার উপরে সত্য শুধু যোগাযোগটা। একের পর এক প্রশ্ন শুনে গলার স্বর খাদে নামিয়ে উত্তর দিয়ে চলেছেন ম্যাথু। খাঁটি দক্ষিণ ভারতীয় উচ্চারণে। গোপন কথা যাতে গোপন না থাকে, তার চেষ্টা চালিয়ে যাচ্ছেন পার্শ্বচরিত্রেরা। 
‘‘আর কি কোনও অসম্পাদিত ফুটেজ প্রকাশ করবেন?’’ নেতিবাচক ঘাড় নাড়লেন ম্যাথু। ‘‘শাসকদলের যাঁদের ছবি প্রকাশিত হয়েছে, তাঁরা ছাড়া আর কি কেউ ঝুলিতে রয়েছে?’’ এবারও জবাব— ‘‘না।’’ 
আবার কোণ বরাবর একটা হাসি সরলরেখা ধরে যাতায়াত করল। মিনিট ১৫-২০ ধরে এমন অনেক মুহূর্ত তৈরি হল। সাক্ষাৎকার-পর্ব একটু হালকা হতেই ভিড়কে ফাঁকি দিয়ে চায়ের কাপ হাতে সটান হোটেলের লনে চলে এলেন ম্যাথু।
এ যাবৎ চায়ের কাপে একবারের জন্যও চুমুক দেননি। প্রথম আমেজ নিয়েই বললেন, ‘‘অউর ক্যায়সে হো?’’ কিছুক্ষণ আগেই শুনেছেন, নির্বাচন কমিশনে তাঁর সাংবাদিক বৈঠক নিয়ে আপত্তি জানিয়েছে তৃণমূল। নিউ ব্যারাকপুরের সংবর্ধনা অনুষ্ঠানও বাতিল হয়ে গিয়েছে। একান্তে কথা বলার সুযোগ মিলতেই কৌতূহলী ম্যাথু জানতে চাইলেন— ‘‘সংবর্ধনা অনুষ্ঠান বাতিল করে দিল কেন? কমিশনে কী হয়েছে? ডরতা হ্যায় কেয়া !’’ 
প্রশ্ন করলেন বটে, কিন্তু উত্তর শোনার সুযোগ পেলেন না। টেলিভিশন ক্যামেরা পিছু ছাড়লেও এবার উপদ্রব সেলফি’র। দু’একটা আবদার হাসিমুখে মিটিয়ে বিরক্ত হলেন ম্যাথু। চড়া সুরেই বললেন— ‘‘ম্যায় সেলিব্রিটি নেহি হুঁ, ইয়ার !’’ যার প্রেক্ষিতে সেলফি তোলার জন্য অপেক্ষারত একজন বললেন, ‘‘আপনে বঙ্গাল কা পলিটিক্যাল সিন্যারিও চেঞ্জ কর দিয়া, স্যার।’’ ম্যাথু কোনও প্রতিক্রিয়া দিলেন না। 
গত এক মাসে এই শংসাপত্র পেতে পেতে তাঁর কান অভ্যস্ত হয়ে গিয়েছে। কাজেই সেসব প্রশংসার পুনরাবৃত্তিতে তাঁর আর আগ্রহ নেই। 
আবার সেই প্রশ্ন। চোখে-মুখে উত্তেজনার ছাপ। ঘন ঘন কিংগ-সাইজ সিগারেটে টান। 
দু’বছর আগে এমনই এক এপ্রিলে কলকাতায় এসেছিলেন তিনি। তখন তাঁকে কেউ চিনতেন না। এজেসি বোস রোডের এই হোটেলেই উঠেছিলেন। হোটেলের ঘরে বসে বারদশেক স্টিভেন স্পিলবার্গের ‘মিউনিখ’ দেখেছিলেন। যে ছবি দেখেই ‘এক্স ফাইলসে’র চিত্রনাট্য ছকে ফেলেছিলেন তিনি। ১৯৭২ সালে মিউনিখ অলিম্পিক্সে প্যালেস্তাইনের জঙ্গি সংগঠন ‘ব্ল্যাক সেপ্টেম্বর’ ১১ জন ইজরায়েলি অ্যাথলিটকে পণবন্দি করার পরে খুন করে। সেই ঘটনার প্রতিশোধ নিতে তৎকালীন ইজরায়েলের প্রধানমন্ত্রী গোল্ডা মেয়ার সে দেশের গুপ্তচর সংস্থা ‘মোসাদ’কে একটি অভিযানের দায়িত্ব দেন। কীভাবে ‘মোসাদে’র চরেরা অভিযুক্ত জঙ্গি গোষ্ঠীর নেতাদের হত্যা করে প্রতিশোধ নিয়েছিল, তা নিয়েই তৈরি হয়েছিল ‘মিউনিখ’। 
সে বার কত নম্বর রুমে ছিলেন? প্রশ্ন সম্ভবত শুনতে পেলেন না ম্যাথু। চোখ দেখে মনে হল, তখনও অতীতের অলিন্দে পায়চারি করছেন। 
সামান্য বিরতি। ম্যাথু ফিরলেন চায়ের আমেজে। দ্বিতীয়বার প্রশ্নটা করা গেল। এবারও প্রশ্নটা শুনলেন না তিনি। বরং ফিরিয়ে দিলেন তাঁর আগের প্রশ্নটি। শাসকদল কি তাঁকে ভয় পাচ্ছে? নইলে অনুষ্ঠান বাতিল করল কেন? 
শেষবার কলকাতার জলে পেট খারাপ হওয়ায় শহর ছেড়েছিলেন ম্যাথু। সুস্থ হয়ে ফিরে এসে অভিযান সমাপ্ত করেছিলেন। হয়তো সেই কারণেই এবার আর ‘রিস্ক’ নিচ্ছেন না। এবার সদাসঙ্গী ‘বটল্‌ড ওয়াটার’। 
তাঁর কাছে অসংখ্য প্রশ্ন। কীভাবে গোপন ক্যামেরা অভিযান চালিয়েছিলেন? কীভাবে দেখা করেছিলেন শাসকদলের নেতাদের সঙ্গে? কোনও অস্বস্তিকর পরিস্থিতির মুখোমুখি হয়েছিলেন? কীভাবে ‘মিউনিখ’ দেখতে দেখতে তৈরি করেছিলেন অভিযানের ব্লু-প্রিন্ট? কিন্তু অতীতে আর কোনও আগ্রহ দেখাচ্ছেন না ম্যাথু। তিনি এখন বর্তমানে। মন পড়ে আছে পশ্চিমবঙ্গের নির্বাচনী জল-বাতাসায়।
বলা গেল, ভিডিও ফুটেজে অভিযুক্ত ছ’জন প্রার্থীর নির্বাচন এখনও বাকি। তাই কমিশনে তৃণমূলের অভিযোগ এবং ‘অনুমতি-জটে’ নিউ ব্যারাকপুরের অনুষ্ঠান বাতিল হয়েছে। উত্তর শুনে উত্তেজিত হলেন ম্যাথু— ‘‘আচ্ছা ! অ্যায়সা কেয়া !’’ পায়ের চেটো মাটি থেকে অল্প উঠে নেমে গেল। মুখে তখনও লেগে পরিচিত অকৃত্রিম হাসি। আকাশে ধোঁয়া ছেড়েই ‘হাই ফাইভ’! অর্থাৎ, তাঁকে নিয়ে যে একটা শোরগোল পড়ে গিয়েছে সেটা উপভোগ করছেন। ম্যাথু বলছেন, ‘‘বস, এটা আমার সন্তান। তাকে কীভাবে নারচার করতে হবে, সেটাও আমার জানা আছে।’’ 
টেলিভিশনের প্রতিনিধিরা তখনও চলে যাননি। ‘গসিপে’র খোঁজে ঘুরঘুর করছেন সকলেই। বলতে দ্বিধা নেই, ‘গসিপে’র খোঁজেই তাঁর সঙ্গে আড্ডা দিতে এতটা উদ্‌গ্রীব ছিল সাংবাদিক। কিন্তু ততক্ষণে বোঝা হয়ে গিয়েছে, ‘হার্ডকোর’ পেশাদার ‘খবরে’ থাকেন, ‘গসিপে’ নয়। 
আড্ডার বৃত্তে ঢোকার চেষ্টা করছেন অন্যান্য সাংবাদিকেরা। তাঁরা যত এগোচ্ছেন, ম্যাথুও ‘এবেলার সঙ্গে চা’য়ের আড্ডা ততই সরিয়ে নিয়ে যাচ্ছেন 
নিরাপদ দূরত্বে। 
রাজনীতির অন্দরমহলে তাঁর ‘হুল-অপারেশন’ নিয়ে বেশ কিছু গুজব ছড়িয়েছে। সে বিষয়ে প্রশ্ন উঠতেই অভিযোগ খারিজ করলেন ম্যাথু। একটা রহস্য-রহস্য ভাব রেখে চলে গেলেন প্রসঙ্গান্তরে। 
প্রতি বছর জঙ্গলে বেড়াতে যান। জঙ্গলের মধ্যে যা কিছু লুকনো, সেসব খুঁজে বেড়ানো তাঁর নেশা। এসব নিয়ে কথা বলতে বলতে আড্ডা পায়ে-পায়ে আবার ঢুকে পড়ল কাচের ঘরে।
চা শেষ। লাঞ্চের সময় হয়ে গিয়েছে। ‘এবেলার সঙ্গে চা’ লাঞ্চ পর্যন্ত গড়াল না। শুধু অর্ডারটুকু শুনে আড্ডা ভাঙল। মিনিট পনেরো পরে ম্যাথুর জন্য আসবে 
ভাত-ডাল-ভেটকি !
ওঠার আগে শেষ প্রশ্ন— সবাই তো চিনে ফেললেন? আর কি গোপন অভিযান সম্ভব? জলের বোতল খুলতে গিয়েও খুললেন না ম্যাথু। চোখ রাখলেন সাংবাদিকের চোখে। সময় চাইলেন ছ’মাস। আবার ‘হুল-অভিযান’ হবে। প্রতিজ্ঞ উত্তর। 
ফোনে এই আত্মবিশ্বাসী কণ্ঠই নারদভিডিও ‘আপলোড’ হওয়ার বার্তা দিত।
ম্যাথু স্যামুয়েল মিশে গেলেন খবরের ভিড়ে।